คลังชงครม.แก้พ.ร.บ.ร่วมทุน
รมช.คลัง เตรียมเสนอคณะรัฐมนตรีแก้ พ.ร.บ.ร่วมทุนรัฐและเอกชน ขยายวงเงินลงทุนเป็น 5,000 ล้านบาท เพื่อให้เอกชนร่วมลงทุนโครงการขนาดใหญ่
6 ก.พ. 2555

รมช.คลัง เตรียมเสนอคณะรัฐมนตรีแก้ พ.ร.บ.ร่วมทุนรัฐและเอกชน ขยายวงเงินลงทุนเป็น 5,000 ล้านบาท เพื่อให้เอกชนร่วมลงทุนโครงการขนาดใหญ่
นายวิรุฬ เตชะไพบูลย์ รมช.คลัง กล่าวในงานสัมมนาระหว่างประเทศ ความร่วมมือในภูมิภาคเอเชีย เกี่ยวกับการลงทุนโครงการขนาดใหญ่ภายใต้ความผันผวนของเศรษฐกิจโลก ว่า เตรียมเสนอคณะรัฐมนตรี (ครม.)แก้ไขพระราชบัญญัติร่วมทุนระหว่างภาครัฐและเอกชน จาก 1,000 ล้านบาท เป็น 5,000 ล้านบาท เพราะโครงการลงทุนโครงสร้างพื้นฐาน ที่จะเปิดให้เอกชนร่วมทุน ต้องใช้เงินทุนต่อเนื่องจำนวนมาก หากกำหนดเพียง 1,000 ล้านบาท อาจเป็นข้อจำกัดที่เอกชนไม่สนใจร่วมลงทุน ซึ่งการแก้ไขพระราชบัญญัติ จะมีแนวทางป้องกันไม่ให้เกิดการทุจริต หรือเอื้อผลประโยชน์นายทุน ตามที่หลายฝ่ายกังวล
แผนการลงทุนโครงสร้างพื้นฐาน เพื่อพัฒนาความเชื่อมโยงทางเศรษฐกิจในภูมิภาคเอเชีย ทั้งด้านการขนส่ง โทรคมนาคม และพลังงาน คาดว่าจะใช้เงินลงทุนรวมกว่า 750 ล้านเหรียญสหรัฐฯต่อปีจนถึงปี 2563 ซึ่งนอกจากให้เอกชนร่วมลงทุน โดยการระดมทุนผ่านกองทุนโครงสร้างพื้นฐานแล้ว จะสนับสนุนการแปลงสินทรัพย์เป็นหลักทรัพย์ และการประกันในรูปแบบต่างๆ รวมทั้งการจัดตั้งกองทุนโครงสร้างพื้นฐานด้วย